Virallinen lehti nro C 187 , 16/06/1998 s. 0033



KIRJALLINEN KYSYMYS E-3638/97 komissiolle esittäjä(t): Christof Tannert (PSE) (13. marraskuuta 1997) Aihe: Berliinin osavaltiossa suoritetun sosiaalipedagogi- ja sosiaalihoitajatutkinnon tunnustaminen koko EU:ssa Berliinin senaatti valmistelee lakiesitystä Berliinissä suoritettujen sosiaalipedagogisten ja sosiaalihoitajatutkintojen tunnustamisesta osavaltiossa (laki sosiaalialan ammattitutkintojen tunnustamisesta, Sozialberufe-Anerkennungsgesetz SozBAG). Lakiesityksen mukaan sosiaalityöntekijöiden ja sosiaalipedagogien koulutusta (nykyisin kolmevuotiset opinnot ja työharjoittelu) lyhennettäisiin ylimenokautena, enintään 31.12.2006 saakka, siten, että nykyisin 12 kuukauden pituinen työharjoittelu lyhenisi puoli vuotta ja kestäisi enää kuusi kuukautta. Voiko Euroopan komissio ilmoittaa, tunnustetaanko Berliinin osavaltiossa suoritetut sosiaalipedagogiset ja sosiaalihoitajatutkinnot edelleen koko EU:ssa, jos koulutukseen sisältyvä harjoitteluaika lyhennetään suunnitelmien mukaisesti 12 kuukaudesta 6 kuukauteen? Komission jäsenen Mario Montin komission puolesta antama vastaus (6. tammikuuta 1998) Arvoisan parlamentin jäsenen esittämässä kysymyksessä viitataan sen kaltaiseen tilanteeseen, joka on jo tuotu esiin kirjallisessa kysymyksessä E-1936/97 ((EYVL C 21, 22.1.1998, s. 122. )). Sellaisten tutkintotodistusten tunnustaminen, jotka antavat pätevyyden toimia sosiaalipedagogina tai sosiaalihoitajana jäsenvaltioissa, joissa nämä ovat säänneltyjä ammatteja, kuuluu tutkintotodistusten tunnustamista koskevasta yleisestä järjestelmästä annettujen yhteisön direktiivien soveltamisalaan. Koulutustasosta riippuen sovelletaan joko vähintään kolmivuotisesta ammatillisesta korkeammasta koulutuksesta annettujen tutkintotodistusten tunnustamista koskevasta yleisestä järjestelmästä annettua direktiiviä 89/48/ETY ((EYVL L 19, 24.1.1989. )) tai direktiiviä 89/48/ETY täydentävästä ammatillisen koulutuksen tunnustamista koskevasta toisesta yleisestä järjestelmästä 18 päivänä kesäkuuta 1992 annettua neuvoston direktiiviä 92/51/ETY ((EYVL L 209, 24.7.1992. )) Kukin jäsenvaltio voi vapaasti määrittää pätevyystason, joka vaaditaan sen alueella sosiaalipedagogeina ja sosiaalihoitajina työskenteleviltä. Yllä mainituilla direktiiveillä ei itse asiassa ole yhtenäistetty koulutusta, vaan niiden perusteella on luotu järjestelmä, jonka mukaan jossakin jäsenvaltiossa tiettyyn ammattiin vaadittava tutkintotodistus on tunnustettava, niin että tutkinnon suorittanut voi harjoittaa samaa ammattia toisessa jäsenvaltiossa koulutusjärjestelmien eroista huolimatta. Kyseessä olevaan tutkintotodistukseen sovelletaan direktiivin 92/51/ETY mukaista tunnustamisjärjestelmää. Jos siirtotyöläisen koulutuksen pituudessa ja sisällössä on huomattavia eroja vastaanottavaan jäsenvaltioon verrattuna, kyseisen valtion viranomaiset voivat direktiivin mukaan vaatia korvaavia toimenpiteitä (sopeutumisaikaa tai kelpoisuuskoetta). Kyseisen korvaavan toimenpiteen vaatiminen voi olla oikeutettua tietyissä tapauksissa, kun otetaan huomioon uuden saksalaisen koulutuksen pituus verrattuna vastaanottavan jäsenvaltion vastaavan pätevyyden antavan koulutuksen pituuteen.